# Úvod do 1. Petrovho listu

**Rastislav Betina**

**Na Seminári o biblickom zvestovaní 19.-21. 11. 2015**

**1. Petra 5,12:** *Prostredníctvom Silvána, ktorého pokladám za vášho verného brata, som vám iba nakrátko napísal, aby som vás povzbudil a vydal svedectvo, že toto je tá pravá Božia milosť, v ktorej zotrvajte.*

Tento verš je kľúč, pomocou ktorého môžeme otvoriť 1. Petrov list. Peter v ňom prezrádza dve dôležité veci: prečo list napísal a čo je obsahom jeho listu.

**1. Prečo list napísal – aby povzbudil svojich čitateľov.**

V gréckom origináli je použité sloveso „parakaleo“. Počujeme v ňom slovo „Paraklétos“ – Tešiteľ. Povzbudenie vyplývalo zo situácie, v ktorej sa veriaci v Malej Ázii nachádzali. Hoci ešte nečelili štátom organizovanému prenasledovaniu, ktoré prišlo až neskôr, predsa prvé náznaky prenasledovania lokálneho charakteru sa už začínali prejavovať. Kresťania svojou odlišnosťou provokovali svoje okolie k neprajným, ba až nepriateľským postojom. Čiže bola to neprajnosť okolitého sveta a nespravodlivosť rímskych úradov, ktorým veriaci museli čeliť čoraz viac a viac. Potreba povzbudenia niekedy vyplýva z vonkajšej situácie veriacich, inokedy zas z vnútornej situácie. V tomto prípade to bola tá vonkajšia. A Peter sa stáva Božím nástrojom povzbudenia druhých. Prečo práve on? Spomeňme si na Ježišove slová Petrovi: *Keď sa obrátiš, povzbudzuj (posilňuj) svojich bratov (Lk. 22:32).* A po svojom vzkriesení mu Ježiš hovorí: *Pas moje ovečky (Ján 21:16).* Je zaujímavé, že jedno i druhé Ježiš vysloví v kontexte Petrovho zlyhania na Veľkú Noc – prvé pred jeho zlyhaním, druhé po jeho zlyhaní. A tak paradoxne Petrovo zlyhanie a následné Ježišovo obnovenie Petra sa stáva kvalifikáciou k pastierskej službe bratom, ku ktorému patrí i povzbudzovanie, potešovanie, posilňovanie a upevňovanie vo viere. Veď omilosteným hriešnikom môže slúžiť len ten, kto sám žije z Božieho odpustenia a z Božej milosti. So slabosťami Ježišových ovečiek môže sväto zaobchádzať len ten, kto si je vedomý vlastných slabostí. Zlyhanie druhých môže riešiť len ten, kto má skúsenosť s vlastným zlyhaním. Petrova osobná skúsenosť so zlyhaním a Pánovým následným omilostením sa stala dôležitou kvalifikáciou pre jeho ďalšie poslanie – slúžiť svojim bratom. Taký človek nebude lámať palicu nad druhými, keď sám prežil, že jeho Pán nezlomil palicu nad ním. Taký človek nebude tvrdý, samospravodlivý, odsudzujúci druhých, keď sám prežil, že ani jeho Pán neodsúdil, ale prijal na milosť. Čiže Peter prezrádza, prečo napísal tento list – aby povzbudil, posilnil, utvrdil svojich bratov.

Ale prezrádza aj to druhé:

**2. Obsah jeho listu – svedectvo o Božej milosti.**

Milosť je kľúčové slovo kresťanskej teológie i kresťanského života. Lebo kresťanstvo nie je o tom, čo človek robí pre Boha, ale o tom, čo Boh robí pre človeka. Všetko v našom živote začína milosťou, i končí milosťou. Je to milosť od začiatku až do konca. Ale v akom zmysle je Peter svedkom o Božej milosti? Tak, ako je dvojaká milosť, je i dvojaké svedectvo o milosti. Základný rozdiel medzi Petrovým svedectvom vtedy a naším svedectvom dnes je v tom, že Peter spolu s ďalšími apoštolmi svedčil o tom, čo sa stalo s Kristom. My dnes svedčíme o tom, čo sa stalo s nami. Peter bol očitým svedkom Kristovho utrpenia (1. Petra 5:1) i Kristovej slávy (2. Petra 1:16). Petrovo svedectvo je svedectvom o objektívnych činoch Božej spásy, o Božej milosti zjavenej v histórii ľudstva – verejne, viditeľne.

Naše svedectvo je subjektívne, lebo svedčíme o Božej milosti, ktorej sa dostalo nám, o tom, čo táto milosť vykonala pri nás, s nami, v našom živote. Čiže svedectvo apoštolov bolo svedectvom o objektívnych Božích činoch spásy, o tom, čo Pavol píše Títovi: *Zjavila sa Božia milosť spasiteľná všetkým ľuďom.* Naše svedectvo je o subjektívnych Božích činoch spásy v našom živote. Keď čokoľvek nahlodá našu vnútornú istotu o tom, čo sa stalo s nami a v nás, o Božej milosti subjektívnej – a to môžu byť vonkajšie príčiny, i vnútorné, z ktorých sa zrodia pochybnosti, čo vtedy?

Vtedy sa potrebujeme oprieť o niečo, čo je mimo nás, čo je objektívne, čo nám môžu iní dosvedčiť, že je to naozaj tak. A to robí Peter, keď vydáva svedectvo o tom, že toto je tá pravá milosť, ktorú jeho čitatelia prijali. Svedectvo ešte nerobí niečo pravdivým, ale svedectvo potvrdzuje to, čo je pravdivé. Čiže svedectvo je potrebné vždy tam, kde sa rieši otázka pravdy. Je potrebné tam, kde iní pri danej udalosti neboli. Peter bol, a preto je oprávnený o tom vydávať svedectvo. My, ktorí sme tam neboli, sme tak odkázaní na svedectvo očitých svedkov. Keď však Peter hovorí: *Toto je tá pravá milosť*, o akú pravdu ide?

V Novej zmluve vždy ide o pravosť, či pravdivosť evanjelia. A pravá Božia milosť je tak len iné označenie pre evanjelium, ktoré je evanjeliom milosti. A čo je pravé evanjelium?

Kristus zomrel a Kristus vstal! Na jednej strane je tu utrpenie, ktoré viedlo k ukrižovaniu. Na druhej strane je tu vzkriesenie, ktoré viedlo k osláveniu. Evanjelium zvestuje, že Kristova cesta bola cestou utrpenia, ktorá však viedla k osláveniu, viedla cez kríž ku korune. A to, čo platilo pre Krista, platí i pre kresťana. To je téma celého listu – utrpením k sláve.

To prvé je naša prítomná skúsenosť, to druhé je naše budúce očakávanie. Toto je pravá Božia milosť. K nej parí i milosť utrpenia (1.Petra 2:19) i milosť oslávenia (1. Petra 1:13 a 5:10). Niet utrpenia bez slávy a niet slávy bez utrpenia. Niekto chce mať len milosť slávy bez milosti utrpenia. Ale jedno bez druhého neexistuje. Petrovi čitatelia prežívali milosť utrpenia a preto potrebovali povzbudenie, že k milosti utrpenia vždy patrí i milosť slávy. Takto bolo v Kristovom prípade, tak to bude i v kresťanovom prípade. Toto je tá dvojitá *koinónia* (spoločenstvo) kresťana s Kristom – spoločenstvo v utrpení i spoločenstvo v sláve (1.Petra 5:1). Peter viackrát pripomína veriacim Kristovu cestu (1. Petra 1:11.18-21; 3:18.22) i cestu veriacich (1. Petra 1:6-7; 4:13; 5:1.10). Ak sme povedali, že témou 1.listu ap. Petra je „utrpením k sláve“, to ešte neznamená, že list je výslovne monotématický. Nie je. Je mnohotématický, pretože zároveň odpovedá na otázku, ako má kresťan žiť v spoločnosti, ktorá mu nepraje, ktorá mu nie je priateľsky naklonená. A Peter odpovedá, ako? Celým listom sa však myšlienka utrpenia tiahne ako červená niť. Sedemkrát sa v ňom hovorí o utrpení v súvislosti s Kristom a deväťkrát v súvislosti s kresťanom. Početnosť určitých pojmov v novozmluvných listoch nemusí byť nevyhnutne spoľahlivým indikátorom, čo je hlavnou témou listu. V tomto prípade však platí, že keď sa vyberieme po tejto stope, opakované použitie a výskyt slova utrpenie je spoľahlivou indíciou, ktorá nás privedie k zvesti listu. V súvislosti s utrpením Peter odpovedá na dve otázky: prečo utrpenie prichádza a ako utrpenie znášať. Odpoveď na otázku „prečo“ je šesťnásobná:

* Prečisťuje vieru (1.Petra 1:6-7)
* Je súčasťou kresťanského života (1.Petra 2:18-25)
* Vytvára príležitosť svedectvu (1.Petra 3:8-18)
* Má posväcujúci vplyv na kresťana (1.Petra 4:1-6)
* Dáva podiel na Kristovom utrpení (1.Petra 4:12-19)
* Je cestou k sláve (1. Petra 5:10-11)

Na otázku, ako znášať utrpenie, odpovedá: „Tak, ako ho znášal Kristus“ (1.Petra 2:23). A Peter to prakticky aplikuje do rôznych oblastí života, keď ukazuje, ako žiť v spoločnosti, ktorá nám nepraje.

Keď čítame Petrov list, tak v niečom je podobný Pavlovým listom, a síce, že sa pohybuje medzi dvoma pólmi: medzi teologickými prehláseniami a praktickými aplikáciami. Tie prvé sú indikatívy evanjelia – prehlásenia o tom, čo máme v Kristovi. Tie druhé sú imperatívy evanjelia – príkazy, čo musíme pre Krista. Najprv potrebujeme počuť, čo máme. Že máme bohatstvo spásy. Potom potrebujeme počuť, čo musíme. Že musíme žiť v súlade s evanjeliom. Máme nielen výsady, ale i povinnosti.

V liste zaznieva až 30 imperatívov, slovies v rozkazovacom spôsobe.

**Osnova epištoly**

Úvod (1.Petra 1:1-2)

1.časť: Kresťan v spasení (1.Petra 1:3-2:10)

2. časť: Kresťan v spoločnosti (1.Petra 2:11-3:12)

3. časť: Kresťan v utrpení (1.Petra 3:13-5:11)

Záver (1.Petra 5:12-14)

Na tomto seminári preberieme len prvú časť listu: Kresťan v spasení, ktorú si rozdelíme na 3 oddiely:

1. Nové narodenie (1.Petra 1:3-10)

2. Nový život (1.Petra 1:11-21)

3. Nové spoločenstvo (1.Petra 1:22-2:10)

Vidíme tu logickú myšlienkovú postupnosť. Všetko to začína narodením – novým narodením a čo z neho vyplýva: sláva spasenia. Tu máme indikatívy evanjelia – čo máme. Potom to pokračuje novým životom a čo z neho vyplýva: to sú imperatívy evanjelia - čo musíme. A ten, kto sa narodil z Boha, sa narodil nielen do nového života, ale i do nového spoločenstva. Máme nielen Otca v nebi (1.Petra 1:17), ale i bratov na zemi (1.Petra 1:22).